Hamo de Sancto Romano, curie Senonensis officialis, omnibus presentes litteras inspecturis in Domino salutem. Noverint universi quod Emengardis, uxor defuncti Radulphi Rosselli, ante me recognovit se vendidisse monachis Pruliacensibus domum suam et totam porprisiam ejusdem domus, que est Senonis contigua domui eorumdem monachorum. Et hanc venditionem laudaverunt et concesserunt, fide data, Jocelinus, filius ejusdem Emengardis, et Rosa, filia ejusdem Emengardis, et Balduinus, filius predicte Rose, et donaverunt plegios de plenaria garantia portanda Renerium de Calvo Monte, Dominicum de ante monasterium. Hanc etiam venditionem laudaverunt monachi de Porta Sancti Leonis. de quorum censiva est medietas, et alia medietas de censiva Sancte Columbe de quarrugio et donaverunt plegium Dominicum Rossellum, qui a priore suo eadem laudari et concedi faciet venditionem. Actum mense junio, [anno] dominice incarnationis millesimo ducentesimo secundo.